એમપી૩ ફોર્મેટ અત્યંત ઉપયોગી બનવાનું મૂળ કારણ, ઓડિયો ફાઇલની સાઇઝ ઘટાડવાની તેની ક્ષમતામાં રહેલું છે. તમે કોઈ પ્રતિષ્ઠિત મ્યુઝિક કંપની તૈયાર કરેલું, જગજિત સિંહની ગઝલોના કોઈ આલબમની સીડી ખરીદો તો તેમાં માંડ ૮-૧૦ ગઝલો હોય, પણ તેની સામે કોઈ પાઇરેડેટ સીડી ખરીદો તો તેમાં જગજિત સિંહની ગઝલો તો ઠીક, ભજનો સહિતનાં લગભગ તમામ આલબમ એક જ સીડીમાં સમાઈ ગયાં હોય! કારણ એ કે કંપનીની સીડીમાં મ્યુઝિકનું જુદું ફોર્મેટ હોય અને પાઇરેટેડ સીડીમાં ફાઇલ્સ એમપી૩ ફોર્મેટમાં હોય, જે ઓડિયો ફાઇલ્સની સાઇઝ મૂળ ફાઇલ કરતાં લગભગ દસમા ભાગની કરી શકે છે!